Il-Prim Ministru Joseph Muscat, għal darb'oħra, nqabad jigdeb. Sfortunatament, din mhux l-ewwel darba li Joseph Muscat inqabad jigdeb, u aktar ma jgħaddi ż-żmien, aktar il-poplu Malti u Għawdxi mhuwiex jemmnu. Ilbieraħ fil-Parlament, u llum fi stqarrija, Joseph Muscat gideb meta qal li l-membri tal-Kabinett preċedenti ma tawx lura ż-żieda fuq l-onorarja li kienu ngħataw bejn l-2008 u l-2011. Fis-6 ta' Jannar 2012, il-Prim Ministru ta' dak iż-żmien kien ħabbar li l-membri tal-Kabinett ma kienux se jibqgħu jingħataw l-onorarja tal-Parlament u kienu se jagħtu lura ż-żieda fl-onorarja tas-snin ta' qabel. Din iż-żieda fuq l-onorarja kienet ingħatat kollha lura. Il-Prim Ministru, qabel jagħmel dikjarazzjonijiet għall-gallarija, għandu jiftakar xi jkun qal hu stess qabel fuq l-istess suġġett. Fil-video mehmuż, Joseph Muscat, wara li nħatar Prim Ministru, kien ammetta hu stess li l-membri tal-Kabinett preċedenti kienu ħallsu dak li kellhom jagħtu lura lill-Gvern skont dak imwiegħed fis-6 ta' Jannar 2012. Din id-darba, Joseph Muscat spiċċa jgiddeb lil Joseph Muscat.
Joseph Muscat igiddeb lil Joseph Muscat.